DISCUȚIE LA O CAFEA - Cristina Ciobanu și Sabina Ticu, două viitoare jurnaliste

DISCUȚIE LA O CAFEA

Cristina Ciobanu și Sabina Ticu,

două viitoare jurnaliste

Cristina Ciobanu: – Cum te vezi peste trei ani, după terminarea facultăţii? Crezi că o să profesezi în domeniu?

Sabina Ticu: – Mereu mi-am dorit să lucrez într-o publicaţie, să ştiu ce înseamnă un mediu profesional. Cred că mi s-ar potrivi postul de editor. Dar tu, unde ai vrea să lucrezi?

C.C.: – Mi-a plăcut foarte mult cursul despre genurile presei scrise. Nu ştiam foarte multe despre ce înseamnă un editorial şi ce implică un text de autor. Cred că asta vreau să fac. Mă gândesc să-mi dezvolt cunoştinţele ca redactor şi poate o să am ocazia să scriu un editorial pe prima pagină a unei publicaţii.

S.T.: – Şi visul meu e să lucrez la o revistă, dar până acum nu ştiam responsabilităţile pe care le implică o asemenea funcţie.

C.C.: – Nici eu nu ştiam multe lucruri despre editorial, dar astăzi am aflat că editorialul face parte din vârful genurilor de opinie şi munca din spatele unui asemenea text este foarte complexă.

S.T.: – Sunt atât de multe subiecte cu implicaţii uriaşe despre care oamenii ar trebui să afle de la noi, viitorii jurnalişti. Sunt curioasă să văd dacă o să pot să scot în evidenţă cât mai multe detalii într-un singur material.

C.C.: – Din ce am învăţat la cursul de astăzi, tocmai această caracteristică o are şi editorialul: tratează probleme importante şi de actualitate, dar şi detaliază faptele subiectului.

S.T.: – Dar totuşi, unele editoriale punctează anumite probleme, dar nu le analizează în totalitate. Lasă uneori loc de interpretare… Editorialistul are de ales dintr-o paletă foarte variată de tonuri, astfel putem regăsi umor, sarcasm, satiră, parabolă şi parodie, de aceea cred că reprezintă doar o analiză subiectivă a unui subiect.

C.C.: – Dimpotrivă, toate aceste tonuri pe care le poate folosi îl ajută pe editorialist să scoată în evidenţă „vocea” unei publicaţii şi să devină „coloana vertebrală” a acesteia.

S.T.: – Da, într-adevăr! Dar de ce crezi că trebuie să dispună un editorialist pentru a-şi exercita sarcinile corespunzător?

C.C.: – Cred că pentru a fi un editor bun trebuie să acumulezi multă experienţă în zona de informare şi să-ţi dezvolţi capacitatea de aprofundare în domeniu.

S.T.: -Mă bucur că am reuşit să învăţăm lucrurile astea, cu atât mai mult cu cât putem să le şi discutăm împreună, şi sper să ne îndeplinim visurile.

C.C.: – Şi eu mă bucur de informaţiile primite, cu siguranţă le vom aprofunda pe viitor.

Interviul a fost realizat la Universitatea Hyperion

Contents